LIETUVOS KALĖJIMŲ TARNYBOS

DIREKTORIUS

ĮSAKYMAS

DĖL LIETUVOS KALĖJIMŲ TARNYBOS DIREKTORIAUS 2023 M. SAUSIO 25 D. ĮSAKYMO NR. V-61 „DĖL SUIMTŲJŲ IR NUTEISTŲJŲ PRISTATYMO Į KONKREČIAS BAUSMĖS ATLIKIMO VIETAS SĄRAŠO BEI AREŠTO IR LAISVĖS ATĖMIMO BAUSMIŲ ATLIKIMO VIETŲ PASKYRIMO SĄRAŠO PATVIRTINIMO“ PAKEITIMO

2023 m. gruodžio 12 d. Nr. V-1012

Vilnius

1.	Pakeičiu Lietuvos kalėjimų tarnybos direktoriaus 2023 m. sausio 25 d. įsakymo Nr. V-61 „Dėl suimtųjų ir nuteistųjų pristatymo į konkrečias bausmės atlikimo vietas sąrašo bei arešto ir laisvės atėmimo bausmių atlikimo vietų paskyrimo sąrašo patvirtinimo“ 1.2 papunkčiu patvirtintą Arešto ir laisvės atėmimo bausmių vykdymo vietų priskyrimo sąrašą (toliau - Sąrašas):

1.1. Pakeičiu Sąrašo 1.3 papunktį ir jį išdėstau taip:

„1.3.	vyrai, nuteisti už neatsargius nusikaltimus ir tyčinius nusikaltimus, už kuriuos paskirta laisvės atėmimo bausmė neviršija vienų metų (išskyrus vyrus, nuteistus už tyčinius nusikaltimus, kuriuos jie padarė laikino sulaikymo, suėmimo vykdymo, arešto arba laisvės atėmimo bausmės atlikimo metu), – į atvirus namus Alytaus, Marijampolės arba Pravieniškių 1-ajame kalėjimuose, o šios kategorijos vyrai, buvę ir esami valstybės politikai, teisėsaugos, teismų, prokuratūros, kontrolės, valdžios ir valdymo institucijų pareigūnai, pirmą kartą atliekantys laisvės atėmimo bausmę, – į atvirus namus Kauno kalėjime;“;

1.2. Pakeičiu Sąrašo 1.6 papunktį ir jį išdėstau taip:

„1.6.	moterys, nuteistos už neatsargius nusikaltimus ir tyčinius nusikaltimus, už kuriuos paskirta laisvės atėmimo bausmė neviršija vienų metų (išskyrus moteris, nuteistas už tyčinius nusikaltimus, kuriuos jos padarė laikino sulaikymo, suėmimo vykdymo, arešto arba laisvės atėmimo bausmės atlikimo metu), – į atvirus namus Vilniaus kalėjime;“;

1.3. pakeičiu Sąrašo 5 punktą ir jį išdėstau taip:

„5. Nuteistieji, dėl kurių, vadovaujantis Bausmių vykdymo kodekso 37 straipsnio 5, 6 dalimis, priimtas sprendimas pakeisti bausmės atlikimo sąlygas ir perkelti iš pusiau atviro tipo į atviro tipo bausmės atlikimo vietą paskiriami (perkeliami) į atvirus namus arba į pusiaukelės namus:

5.1. pilnamečiai vyrai – į atvirus namus Pravieniškių 1-ajame, Marijampolės arba Alytaus kalėjimuose;

5.2. moterys – į atvirus namus Vilniaus kalėjime;

5.3 buvę ir esami valstybės politikai, teisėsaugos, teismų, prokuratūros, kontrolės, valdžios ir valdymo institucijų pareigūnai, pirmą kartą atliekantys laisvės atėmimo bausmę (vyrai), taip pat nepilnamečiai vyrai ir jiems prilyginami pilnamečiai vyrai, nurodyti Bausmių vykdymo kodekso 74 straipsnio 2 dalyje – į atvirus namus Kauno kalėjime;

5.4. atrinkti nuteistieji (vyrai ir moterys), kuriems reikalingas intensyvus rengimas paleidimui iš laisvės atėmimo vietų įstaigos – į pusiaukelės namus Vilniaus, Panevėžio, Marijampolės, Pravieniškių 1-ajame, Alytaus, Šiaulių kalėjimuose.

5.5. atrinkti nuteistieji (vyrai ir moterys), kuriems reikalingas intensyvus rengimas paleidimui iš laisvės atėmimo vietų įstaigos – į pusiaukelės namus Kauno kalėjime, išskyrus nuteistuosius atliekančius bausmę už smurtinius nusikaltimus, nusikaltimus žmogaus seksualinio apsisprendimo laisvei ir neliečiamumui, nusikaltimus, padarytus prieš nepilnametį asmenį.“.

2. Pavedu Lietuvos kalėjimų tarnybos Dokumentų valdymo skyriui su šiuo įsakymu supažindinti Lietuvos kalėjimų tarnybos Pravieniškių 1-ojo, Pravieniškių 2-ojo, Vilniaus, Kauno, Panevėžio, Šiaulių, Alytaus ir Marijampolės kalėjimų viršininkus, Lietuvos kalėjimų tarnybos Kriminalinės žvalgybos valdybos, Resocializacijos koordinavimo bei Saugumo koordinavimo ir kontrolės skyrių viršininkus ir paskelbti jį Teisės aktų registre.

Direktorius	Virginijus Kulikauskas